1.1 เกี่ยวกับด้านลิขสิทธิ์ภาพยนตร์

-   ด้านลิขสิทธิ์ที่ได้รับจากบริษัทผู้สร้างภาพยนตร์

บริษัท ซีวีดี เอ็นเตอร์เทนเมนท์ จำกัด(มหาชน) และบริษัทย่อย
ได้รับความไว้วางใจจากบริษัทผู้สร้างภาพยนตร์ชั้นนำจากต่างประเทศ ได้แก่ เครือเมเจอร์กรุ๊ป
จากสหรัฐอเมริกา และ เอช เค ทีวีบี จากฮ่องกง ให้บริษัทฯ
นำลิขสิทธิ์ภาพยนตร์ที่ได้รับมาจัดทำเป็นสื่อในรูปแบบต่างๆ โดยลิขสิทธิ์ที่บริษัทฯ
ได้รับจากเครือเมเจอร์กรุ๊ป มีระยะเวลาของสัญญาประมาณ 1-2 ปี ส่วนลิขสิทธิ์ของเอช เค ทีวีบี
มีระยะเวลาของสัญญา 1ปี

ดังนั้นความเสี่ยงที่อาจเกิดขึ้นคือ
เมื่อครบกำหนดสัญญาแล้วเจ้าของลิขสิทธิ์อาจจะยกเลิกสัญญาให้ลิขสิทธิ์ด้านการตลาดเพื่อเข้ามาดำเนินการเอง
หรือให้ลิขสิทธิ์แก่ผู้อื่น ซึ่งจะเกิดผลกระทบกับบริษัทโดยตรง และบริษัทไม่ได้ต่อสัญญากับค่าย Warner
Home Video ในปี 2547 เนื่องจากต้นทุนค่าลิขสิทธิ์มีราคาสูงขึ้น ซึ่งจะส่งผลให้บริษัทฯ
และผู้บริโภคต้องรับภาระจ่ายเงินส่วนเพิ่มมากขึ้นตามไปด้วย

แต่อย่างไรก็ตาม ในเรื่องนี้บริษัทฯ ได้มีมาตรการรองรับ
โดยการจัดหาภาพยนตร์ที่มีคุณภาพมาเพิ่มเติม
เพื่อชดเชยจำนวนหนังที่ขาดหายไปและบริษัทเองยังคงมุ่งมั่นที่จะสรรหาผลิตภัณฑ์ที่มีความหลากหลายเพื่อให้สอดคล้องกับความต้องการของลูกค้าทุกกลุ่มให้มากที่สุดเช่นเดิม
โดยการจัดทำสินค้าให้ครบวงจร คือ มีทั้งภาพยนตร์เมเจอร์ของฮอลลีวู้ด ภาพยนตร์การ์ตูนเมเจอร์
ภาพยนตร์จีนชุดสากล ภาพยนตร์จีนชุดกำลังภายใน ภาพยนตร์จีนม้วนเดียวจบ ภาพยนตร์ไทย
ภาพยนตร์เกาหลี และภาพยนตร์ต่างประเทศจากค่ายอิสระ
ซึ่งส่งผลให้รายได้จากการจัดการด้านลิขสิทธิ์ภาพยนตร์ เพิ่มขึ้นจาก0.9 พันล้าน ในปี 2545 เป็น
1.1 พันล้านบาท ในปี 2546

-   ด้านสินค้าละเมิดลิขสิทธิ์

ในปัจจุบันสินค้าละเมิดลิขสิทธิ์ โดยเฉพาะวีดีโอซีดี และดีวีดี จะเป็นตัวที่มีผลกระทบต่อบริษัท
ซึ่งเป็นผู้ถือลิขสิทธิ์เป็นอย่างมาก โดยที่ภาพยนตร์เรื่องใดที่ได้รับความนิยมมาก
ก็จะมีสินค้าละเมิดลิขสิทธิ์ออกมาจำหน่ายมากเช่นกัน
ส่งผลให้บริษัทมีความเสี่ยงด้านการลดลงของรายได้
อันเนื่องมาจากผู้บริโภคหันไปสนับสนุนสินค้าละเมิดลิขสิทธิ์ ซึ่งมีราคาถูก
แต่มีคุณภาพด้อยกว่าสินค้าของบริษัท

แต่อย่างไรก็ตามในปัจจุบันการส่งเสริมจากภาครัฐในฐานะผู้ควบคุมการละเมิดลิขสิทธิ์มีการปราบปรามที่เข้มงวด
และจริงจังมากขึ้น เช่น การพิจารณาสินค้าซีดี เป็นสินค้าควบคุม
เพื่อแก้ไขปัญหาการละเมิดทรัพย์สินทางปัญญา รวมทั้งการออกมาตรการตั้งรางวัลนำจับและชี้เบาะแส
เป็นต้น ซึ่งปัจจัยดังกล่าวเป็นปัจจัยที่นอกเหนือการควบคุมของบริษัท ดังนั้น สิ่งที่บริษัททำได้คือ
พยายามปรับปรุงคุณภาพและราคาของผลิตภัณฑ์ให้สนองตอบกับความต้องการของลูกค้าให้ได้มากที่สุด
โดยการสรรหาภาพยนตร์ที่ตลาด และลูกค้าต้องการ โดยตัดภาพยนตร์ที่ไม่ได้รับความนิยมออกไป
แต่ก็ยังคงความหลากหลายของประเภทของภาพยนตร์ไว้เช่นเดิม

1.2 เกี่ยวกับด้านความผันผวนของอัตราแลกเปลี่ยนเงินตราต่างประเทศ

สืบเนื่องจากธุรกิจหลักของกลุ่มบริษัทในปัจจุบัน
เป็นการดำเนินการจัดหาลิขสิทธิ์ภาพยนตร์จากผู้จัดจำหน่ายภาพยนตร์จากต่างประเทศเป็นส่วนใหญ่
ซึ่งจะต้องจ่ายชำระค่าลิขสิทธิ์แก่ผู้จัดจำหน่ายเป็นเงินสกุลต่างประเทศ
ส่งผลให้บริษัทอาจมีความเสี่ยงอันเกิดจากความผันผวนของอัตราแลกเปลี่ยนเงินตราต่างประเทศได้

แต่อย่างไรก็ตามบริษัทได้ดำเนินการจัดการบริหาร และป้องกันความเสี่ยงในด้านนี้ไว้แล้ว
โดยการทำสัญญาซื้อเงินตราต่างประเทศล่วงหน้า
ซึ่งในปีที่ผ่านมาบริษัทสามารถบริหารความเสี่ยงในด้านนี้ได้ดีพอสมควร
โดยมีกำไรจากอัตราแลกเปลี่ยนในปี 2546 จำนวน 4.8 ล้านบาท

ในปัจจุบัน นอกจากค่าลิขสิทธิ์ภาพยนตร์แล้ว บริษัท
ไม่มีรายการอื่นใดที่อ้างอิงเงินตราต่างประเทศอีก

1.3 เกี่ยวกับด้านการบริหารคุณภาพของลูกหนี้

ธุรกิจหลักส่วนใหญ่ของกลุ่มบริษัทในปัจจุบัน
เป็นการขายสินค้าแก่บุคคลภายนอกทั้งในรูปแบบการขายเงินสด ที่เรียกเก็บเช็คค่าสินค้าทันที
ซึ่งเป็นการขายในตลาดศูนย์เช่า และการขายเงินเชื่อ ที่มุ่งเน้นที่ตลาดขายขาด
ซึ่งจะมีการให้เครดิตเทอมแก่ลูกค้าประเภทผู้ค้าส่ง เช่น ตัวแทนจำหน่ายค้าส่ง ห้างสรรพสินค้า และ
Super Discount Store ต่างๆ จากรูปแบบการขายเงินเชื่อดังกล่าวข้างต้น
อาจส่งผลให้บริษัทมีความเสี่ยงจากการบริหารคุณภาพของลูกหนี้ โดยเฉพาะในด้านการรับชำระหนี้ได้

แต่อย่างไรก็ตาม บริษัทได้มีการจัดการบริหารความเสี่ยงในด้านนี้ โดยการพิจารณาประวัติ
และฐานะการเงินของลูกค้า การกำหนด และควบคุมวงเงินสินเชื่อ
มีการติดตามการรับชำระหนี้อย่างใกล้ชิด รวมทั้งการบันทึกค่าเผื่อหนี้สงสัยจะสูญไว้แล้วอย่างเพียงพอ
ในกรณีที่มีความไม่แน่นอนของการรับชำระหนี้ และในปีที่ผ่านมา บริษัทได้มุ่งเน้นไปที่ธุรกิจขายขาด
ซึ่งเป็นการขายแบบเงินเชื่อมากขึ้น (ปี 2545 สัดส่วนยอดขาย (บาท) ของส่วนขายขาด:ศูนย์เช่า
เท่ากับ 50:50 ,ปี 2546 สัดส่วนยอดขาย (บาท) ของส่วนขายขาด:ศูนย์เช่า เท่ากับ 65:35)
ส่งผลให้ระยะเวลาเก็บหนี้เฉลี่ยของกลุ่มซีวีดี เพิ่มขึ้นเล็กน้อย จาก 52 วันในปีก่อน เป็น 61
วันในปี 2546

  1.4 เกี่ยวกับด้านผู้ถือหุ้น

สืบเนื่องจากผลการดำเนินงานของบริษัท ณ 1 มกราคม 2546 ยังเป็นยอดขาดทุนสะสม
ส่งผลให้ผู้ถือหุ้นของบริษัทอาจมีความเสี่ยงจากการไม่ได้รับเงินปันผลได้ แต่อย่างไรก็ตามในปี 2546
และต่อเนื่องในปี 2547 บริษัท ได้ดำเนินการในเรื่องต่างๆ
ที่คาดว่าจะทำให้ผู้ถือหุ้นได้รับผลประโยชน์สูงสุด ดังนี้

-   บริษัทได้ดำเนินการล้างผลขาดทุนสะสม ณ วันที่ 31 ธันวาคม 2545
    ซึ่งผ่านการอนุมัติจากที่ประชุมใหญ่สามัญผู้ถือหุ้น ครั้งที่ 10/2546 เมื่อวันที่ 30 เมษายน 2546
    มีมติให้บริษัททำการล้างขาดทุนสะสมโดยการโอนทุนสำรองตามกฎหมาย และส่วนล้ำมูลค่าหุ้น ณ
    วันที่ 31 ธันวาคม 2545 ซึ่งประกอบด้วย 1) สำรองตามกฎหมาย 9,757,474.87 บาท
    และ 2) ส่วนล้ำมูลค่าหุ้นสามัญ 954,340,000 บาท รวมเป็นเงิน 964,097,474.87 บาท
    นำไปชดเชยผลขาดทุนสะสม ณ วันที่ 31 ธันวาคม 2545 ซึ่งมีผลขาดทุนสะสมจำนวน
    638,323,740.02 บาท
    เมื่อชดเชยผลขาดทุนสะสมแล้วจะปรากฏตัวเลขส่วนล้ำมูลค่าหุ้นสามัญคงเหลือ
    325,773,734.85 บาท

หลังจากการดำเนินการล้างผลขาดทุนสะสมแล้ว ปรากฎว่าในช่วงครึ่งปีแรกของปี 2546 บริษัทมีผลประกอบการเป็นผลกำไร ดังนั้น เมื่อวันที่ 22 สิงหาคม 2546 ที่ประชุมคณะกรรมการบริษัท จึงมีมติให้จ่ายเงินปันผลระหว่างกาลให้แก่ผู้ถือหุ้นของบริษัท ในอัตราหุ้นละ 1.50 บาท รวมเป็นจำนวนเงิน 54 ล้านบาท ในเดือนกันยายน 2546 และได้จัดสรรสำรองตามกฎหมายร้อยละ 5 ของกำไรสุทธิ เป็นจำนวนเงิน 3.51 ล้านบาท

ในเดือนมีนาคม 2547 บริษัทได้ดำเนินการตามโครงการซื้อหุ้นคืนเพื่อบริหารทางการเงิน โดยการเสนอซื้อจากผู้ถือหุ้นเป็นการทั่วไป ซึ่งเป็นไปตามมติที่ประชุมคณะกรรมการ ครั้งที่ 2/2547 เมื่อวันที่ 11 กุมภาพันธ์ 2547 เหตุผลในการซื้อหุ้นคืนเพื่อวัตถุประสงค์ในการบริหารทางการเงิน เนื่องจากบริษัทมีสภาพคล่องส่วนเกินสูง และบริษัทเชื่อว่า การซื้อหุ้นคืนจะให้อัตราผลตอบแทนที่คุ้มค่าต่อผู้ถือหุ้น และบริษัทมากกว่าอัตราผลตอบแทนที่บริษัทได้รับในปัจจุบัน ซึ่งจำนวนหุ้นที่จะซื้อคืนตามโครงการ มีจำนวน 3.6 ล้านหุ้น ราคาเสนอซื้อคืนหุ้นละ 50 บาท ในวงเงิน 180 ล้านบาท 

อย่างไรก็ตาม ภายหลังการจัดทำโครงการซื้อหุ้นคืนดังกล่าว
บริษัทจะยังคงมีสภาพคล่องส่วนเกินคงเหลืออยู่เพียงพอที่จะใช้ในการดำเนินธุรกิจต่อไป ทั้งนี้
บริษัทมีอัตราส่วนสภาพคล่อง(สินทรัพย์หมุนเวียน / หนี้สินหมุนเวียน) สูงถึง 3 เท่า

  1.5 เกี่ยวกับด้านสินค้า

-   ด้านต้นทุนสินค้า

เนื่องจากธุรกิจผู้ถือลิขสิทธิ์การให้เช่าและจัดจำหน่ายภาพยนตร์จากค่ายต่างๆ ทั้งในประเทศ
และต่างประเทศ ซึ่งจัดจำหน่ายผลิตภัณฑ์ประเภท ภาพยนตร์วีดีโอ วีดีโอซีดี และดีวีดีนั้น
มีการว่าจ้างบุคคลภายนอกเป็นผู้ผลิต และองค์ประกอบหลักของต้นทุนสินค้า ประกอบด้วย
ค่าใช้จ่ายในการจ้างผลิต และค่าลิขสิทธิ์ ซึ่งค่าใช้จ่ายในการจ้างผลิต
เป็นค่าใช้จ่ายที่สามารถกำหนดได้ค่อนข้างแน่นอน
ไม่ผันผวนไปตามการขึ้นลงของราคาตลาดของวัตถุดิบมากนัก
นอกจากนี้บริษัทยังมีข้อได้เปรียบจากการที่บริษัทสั่งผลิตสินค้า
โดยเฉพาะวีดีโอซีดีในจำนวนครั้งละมากๆ ส่งผลให้ต้นทุนการจ้างผลิตต่อหน่วยต่ำลง
ส่วนค่าลิขสิทธิ์เป็นค่าใช้จ่ายที่สามารถกำหนดได้แน่นอน
เนื่องจากอัตราค่าลิขสิทธิ์จะระบุไว้ในสัญญาให้ใช้ลิขสิทธิ์อยู่แล้วตั้งแต่เริ่มทำสัญญา
ซึ่งส่งผลให้อัตรากำไรขั้นต้นเพิ่มขึ้น จากร้อยละ 31 ในปี 2545 เป็น ร้อยละ 36 ในปี 2546

-   ด้านมูลค่าและจำนวนของสินค้าคงเหลือ

การประกอบธุรกิจผู้ถือลิขสิทธิ์การให้เช่าและจัดจำหน่ายภาพยนตร์จากค่ายต่างๆ ทั้งในประเทศ
และต่างประเทศ ซึ่งจัดจำหน่ายผลิตภัณฑ์ประเภท ภาพยนตร์วีดีโอ วีดีโอซีดี และดีวีดีนั้น
ส่งผลให้บริษัทจำเป็นต้องเก็บสินค้าไว้จำนวนหนึ่ง เพื่อเป็นสินค้าคงคลัง
ประกอบกับสินค้าของบริษัทเป็นสินค้าเพื่อความบันเทิง หรือเป็นสินค้าแฟชั่น
ทำให้สินค้าดังกล่าวเกิดการล้าสมัยได้ง่าย

ซึ่งบริษัทได้ดำเนินการแก้ไขปัญหาเหล่านี้ โดยมีวิธีการจัดการที่สำคัญ ดังนี้

-   บริษัทมีนโยบายในการควบคุมและบริหารสินค้าคงเหลืออย่างรัดกุม
    โดยการใช้หลักความระมัดระวัง มีการสำรวจตลาด ประเมินความนิยม
    และความต้องการสินค้าแต่ละเรื่อง รวมทั้งสั่งผลิตในจำนวนที่คาดว่าจะจำหน่ายได้จริง
    เพื่อไม่ให้เกิดปัญหาสินค้าคงเหลือมากเกินความต้องการ และปัญหาสินค้าล้าสมัยอีกด้วย
    เนื่องจากสินค้าภาพยนตร์จะเป็นสินค้าที่ได้รับความนิยมในเวลาจำกัด

-   ใช้นโยบายในการควบคุมและบริหารสินค้าคงเหลืออย่างรัดกุมโดยการประมาณค่าเผื่อสินค้าล้าสมัย
    ให้เพียงพอ และสอดคล้องกับความต้องการของตลาด ดังนี้

-ร้อยละ 50 สำหรับสินค้าคงเหลือที่มีอายุเกิน 3 เดือน

-ร้อยละ 80 สำหรับสินค้าคงเหลือที่มีอายุเกิน 6 เดือน

-ร้อยละ 100 สำหรับสินค้าคงเหลือที่มีอายุเกิน 12 เดือน

-   การระบายสินค้าที่มีอยู่ เพื่อลดปัญหาสินค้าคงคลังมากเกินความต้องการ
    โดยการจัดงานลดราคาสินค้าประจำปี คือ งาน “CVD Clearance Sale”
    ที่จัดขึ้นเป็นประจำในช่วงเดือนธันวาคมของทุกปี

ซึ่งส่งผลให้อัตราส่วนหมุนเวียนของสินค้าคงเหลือเพิ่มขึ้น จาก 3 เท่า ในปี 2545 เป็น 5 เท่าในปี
2546

ด้านสินค้าทดแทน

ในปัจจุบันเทคโนโลยีเกี่ยวกับการผลิตผลิตภัณฑ์เพื่อความบันเทิงภายในที่พักอาศัยมีการเปลี่ยนแปลงไปอย่างรวดเร็ว ดังจะเห็นได้จาก ผลิตภัณฑ์ประเภทวีดีโอซีดี และดีวีดี ได้เข้ามามีบทบาทแทนที่ผลิตภัณฑ์ประเภทวีดีโอ ซึ่งเป็นสินค้าที่ได้รับความนิยมอย่างต่อเนื่องมาเป็นเวลานาน เนื่องจากผลิตภัณฑ์ดังกล่าวมีคุณภาพสูงกว่า ดูแลรักษาง่าย และพกพาสะดวกกว่า โดยเฉพาะอย่างยิ่งผลิตภัณฑ์ประเภทวีดีโอซีดีที่กำลังได้รับความนิยมจากผู้บริโภคเป็นอย่างมาก เพราะมีขนาดเล็ก สะดวกในการพกพา คุณภาพความคมชัดของภาพมีความใกล้เคียงกับภาพยนตร์ประเภทวีดีโอ และมีราคาถูกกว่าภาพยนตร์ประเภทวีดีโอ ประกอบกับเครื่องเล่นวีดีโอซีดีมีราคาถูกลง ส่งผลให้มีลูกค้าที่สนใจผลิตภัณฑ์ชนิดนี้เป็นจำนวนมาก จากปัจจัยด้านสินค้าทดแทนดังกล่าว ส่งผลให้บริษัทอาจมีความเสี่ยงจากการทดแทนของสินค้าในรูปแบบใหม่ในอนาคตได้ 

ซึ่งบริษัท ได้ตระหนักถึงความเสี่ยงในเรื่องนี้ และมีมาตรการรองรับต่างๆ ดังนี้

-   ดำเนินธุรกิจด้วยความระมัดระวังรอบคอบ
    โดยที่บริษัทไม่มีนโยบายลงทุนในเครื่องจักรผลิตสินค้า เนื่องจากต้องใช้เงินลงทุนสูง

-   เทคโนโลยีในการผลิตมีการเปลี่ยนแปลงอย่างรวดเร็ว
    ดังนั้นบริษัทจึงเลือกใช้นโยบายการจ้างผลิตจากบริษัทอื่นภายนอก
    ซึ่งมีจำนวนหลายรายภายในประเทศ

จากการใช้วิธีการจัดการดังกล่าวข้างต้น บริษัทสามารถลดปัญหาเกี่ยวกับสินค้าได้ดีในระดับหนึ่ง

1.6 เกี่ยวกับข้อพิพาททางกฎหมาย

ในปี 2546 บริษัท ไม่มีคดีที่อาจมีผลกระทบในทางลบอย่างมีนัยสำคัญ ต่อทรัพย์สินของบริษัท
หรือบริษัทย่อย ที่มีจำนวน(ไม่รวมดอกเบี้ยและค่าใช้จ่าย) สูงกว่า ร้อยละ 5
ของส่วนของผู้ถือหุ้นตามงบการเงิน ณ วันที่ 31 ธันวาคม 2546